# Audiorežiim

## Sisse-/väljalülitamine

Raadio sisselülitamiseks vajutage sisse/välja-nuppu (2). Ekraan (1) aktiveeritakse ning edastama hakatakse raadio viimasel väljalülitamisel seadistatud audioallikat.

Ekraanil (1) süttib iga nupuvajutuse korral mõneks sekundiks tuli.

Raadio väljalülitamiseks vajutage uuesti sisse/välja-nuppu (2). Audioallika praegune seadistus salvestatakse.

## Helitugevuse reguleerimine

Pärast raadio sisselülitamist on alati seadistatud vaikne helitugevus.

Helitugevuse suurendamiseks keerake sisse/välja-nuppu (2) päripäeva, vähendamiseks vastupäeva.

Helitugevuse seadistust <VL> või <Volume> kuvatakse ekraanil väärtuste vahemikus 0 kuni 30. Seadistage helitugevus enne raadiosaatja seadistamist või vahetamist madalale väärtusele, enne välise audioallika käivitamist keskmisele väärtusele.

Heli vaigistamiseks võite lühidalt vajutada vaigistusnuppu (8). Heli uuesti sisselülitamiseks vajutage kas uuesti vaigistusnuppu või keerake sisse/välja-nuppu (2) päripäeva.

Helitugevust saab igal ajal muuta. Kui menüüfunktsioon on aktiveeritud, lülitub näidik pärast helitugevuse muutmist menüüsse tagasi.

Raadio lülitub 19 minuti pärast automaatselt välja, kui sel ajal:

- seati raadio helitugevus väärtusele 0,
- lülitati raadio heli välja või
- seati taasesitusseadme (nt nutitelefoni) helitugevus väärtusele 0.

## Audioallika valimine

Audioallika valimiseks vajutage Source-nuppu (7) nii kaua, kuni ekraanil kuvatakse soovitud sisemine või väline audioallikas:

- DAB/DAB2: digiraadio DAB+ (GPB 18V‑2 SC) kaudu,
- FM/FM2: analoograadio FM kaudu,
- AUX: väline audioallikas (nt nutitelefon) (24) ühenduspesas (15) oleva 3,5 mm liitmiku AUX IN kaudu,
- : väline audioallikas (nt nutitelefon ) Bluetooth®-i ühenduse kaudu.

Aktiivset audioallikat kuvatakse audioallika näidikul (b) või Bluetooth®-i näidikul (a).

Audioallikad DAB ja DAB2 (GPB 18V‑2 SC) ning FM ja FM2 ei erine funktsioonide poolest, vaid pakuvad lihtsalt programmide lisamälukohti.

## DAB+ raadiosaatja seadistamine/salvestamine (GPB 18V‑2 SC)

Vajutage audioallika DAB+ raadiosaatja allika valimiseks Source-nuppu (7) nii kaua, kuni ilmub audioallika näidik (b) DAB või DAB2.

Pärast lühikest lähtestamist hakatakse edastama viimati seadistatud raadiosaatjat.

Saatja nimi kuvatakse mitmeotstarbelise näidiku (k) ülemisel real. See, millist infot kuvatakse mitmeotstarbelise näidiku alumisel real, saab seadistada menüüs.

- Saatja vahetamiseks keerake Source-nuppu (7) nii kaua, kuni ekraanil kuvatakse soovitud saatja. Valiku kinnitamiseks vajutage Source-nuppu (7). Raadio lülitub valitud saatjale.
  Alternatiivina võite vajutada saatja otsimiseks tagasisuunas otsingu nuppu (10) või edasisuunas otsingu nuppu (9). Raadio lülitub järgmisele saadaolevale saatjale (tähestikulises järjekorras edasi- või tagasisuunas).

- Seadistatud saatja salvestamiseks vajutage soovitud mälukoha programmisalvestusnuppu (5) nii kaua, kuni mälukoha number kuvatakse mälukoha näidikul (c).
  Kui audioallika DAB neli mälukohta on hõivatud, vajutage Source-nuppu (7) ja minge audioallika DAB2 juurde, kus on veel neli mälukohta. Arvestage, et pärast vahetust tuleb soovitud saatja uuesti seadistada, et see seejärel salvestada.

- Salvestatud saatja taasesituseks vajutage lühidalt mõnda programmisalvestusnuppu (5). Mälukoha number kuvatakse mälukoha näidikul (c). Vajaduse korral muutke Source-nupule (7) vajutamise teel audioallikat (DAB või DAB2), et näha kõiki salvestatud saatjaid.

Märkus. Kui raadio signaal on nõrk, ilmub mitmeotstarbelisele näidikule (k) näit <Weak Signal>. Sel juhul saab DAB+ saatjaotsingu käivitada käsitsi.
Selleks valige menüüs <Auto Scan> või vajutage korraga tagasisuunas otsingu nuppu (10) ja edasisuunas otsingu nuppu (9). Pärast saatjaotsingu lõppemist salvestatakse neli saatjat programmisalvestuskohtadele 1 kuni 4. Juba salvestatud saatjad kirjutatakse selle käigus üle.

Kui ühtegi DAB+-raadiosaatjat ei leita, ilmub mitmeotstarbelisele ekraanile (k) kiri <No DAB Station – Please Auto Scan>.

## FM-raadiosaatja seadistamine/salvestamine

Vajutage audioallika FM-raadiosaatja allika valimiseks Source-nuppu (7) nii kaua, kuni ilmub audioallika näidik (b) FM või FM2.

GPB 18V‑2 C: hetkel edastatava saatja sagedust kuvatakse raadiosageduse näidikul (d).

GPB 18V‑2 SC: Hetkel edastatava saatja sagedus kuvatakse iga kord mitmeotstarbelise näidiku (k) ülemisel real. Menüüfunktsioonis saab seada, millist lisateavet mitmeotstarbelise näidiku alumisel real kuvatakse.

Sobiva signaali piisavalt tugeva vastuvõtu korral lülitub raadio automaatselt stereovastuvõtule, ekraanil kuvatakse stereovastuvõtu näidik (h). Menüüfunktsioonis saab vastuvõtuliigi seada monovastuvõtule.

- Kindla saatja seadistamiseks keerake Source-nuppu (7) (TUNE), kuni ekraanil kuvatakse soovitud sagedus või soovitud saatja.
- Järgmise tugeva signaaliga saatja otsimiseks vajutage korraks tagasisuunas otsingu nuppu (10) või edasisuunas otsingu nuppu (9). Ekraanil kuvatakse ja taasesitama hakatakse järgmist leitud saatjat.
- Kõigi tugeva signaaliga saatjate otsimiseks vajutage tagasisuunas otsingu nuppu (10) või edasisuunas otsingu nuppu (9) kauem kui pool sekundit. Iga leitud saatjat taasesitatakse 5 sekundit, misjärel jätkub otsing kuni sagedusvahemiku lõpuni. Saatja otsingu katkestamiseks vajutage lühidalt tagasisuunas otsingu nuppu (10) või edasisuunas otsingu nuppu (9).
- Seadistatud saatja salvestamiseks vajutage soovitud mälukoha programmisalvestusnuppu (5) nii kaua, kuni mälukoha number kuvatakse mälukoha näidikul (c).
  Kui audioallika FM neli mälukohta on hõivatud, vajutage Source-nuppu (7) ja minge audioallika FM2 juurde, kus on veel neli mälukohta. Arvestage, et pärast vahetust tuleb soovitud saatja uuesti seadistada, et see seejärel salvestada.
- Tugevaima saatja automaatseks otsimiseks ja salvestamiseks (AUTOSTORE) vajutage korraga tagasisuunas otsingu nuppu (10) ja edasisuunas otsingu nuppu (9). Raadio kontrollib kõiki vastuvõetavaid saatjaid ning salvestab neli parima vastuvõtuga saatjat programmisalvestuskohtadele 1 kuni 4. Arvestage, et selle käigus kirjutatakse juba salvestatud saatjad üle.
  Kui otsing on lõppenud, kuvatakse programmisalvestuskohal 1 salvestatud saatja.
- Salvestatud saatja taasesituseks vajutage lühidalt mõnda programmisalvestusnuppu (5). Mälukoha number kuvatakse mälukoha näidikul (c). Vajaduse korral muutke Source-nupule (7) vajutamise teel audioallikat (FM või FM2), et näha kõiki salvestatud saatjaid.

## Antenni reguleerimine

Raadio tarnitakse monteeritud varbantenniga (6). FM-raadiorežiimis lükake varbantenn parima vastuvõtuga suunda.

Kui piisav vastuvõtt pole võimalik, pange raadio parema vastuvõtuga kohta.

Märkus. Raadio kasutamisel raadiosaatjate, raadioseadmete ja muude elektroonikaseadmete vahetus läheduses võib raadiovastuvõtt halveneda.

## Väliste audioallikate ühendamine AUX-liitmiku kaudu

Avage ühenduspesa (15) kaitsekate ja ühendage AUX-kaabli (25) 3,5 mm pistik AUX IN-liitmikku (24). Ühendage AUX-kaabel sobiva audioallikaga.

AUX-audioallika taasesitamiseks vajutage Source-nuppu (7) nii kaua, kuni audioallika näidikul kuvatakse (b) AUX.

Kaitseks mustuse eest sulgege ühenduspesa (15) kaitsekate pärast AUX-kaabli pistiku eemaldamist uuesti.

Kui AUX-režiimi ajal vajutatakse mõnda programmisalvestusnuppu (5), lülitub raadio saatjale, mis on salvestatud viimati kasutatud raadiorežiimis.

## Väliste audioallikate taasesitamine/juhtimine Bluetooth®-i kaudu

Audioallika (nt nutitelefoni) taasesitamiseks Bluetooth®-i kaudu vajutage kas Source-nuppu (7)nii kaua, kuni ekraanile ilmub Bluetooth®-i näidik (a), või vajutage sõltumatult praegusest audioallikast lühidalt nuppu Bluetooth® (11).

Ühenduse loomise või ühenduse otsingu ajal vilgub näidik Bluetooth® (a).

GPB 18V‑2 SC: mitmeotstarbelisele näidikule (k) ilmub kiri <Pairing>.

- Kui raadio juba oli Bluetooth®-i kaudu välise audioallikaga ühendatud ja see audioallikas on saadaval, luuakse automaatselt ühendus selle audioallikaga.

- Kui salvestatud audioallikas ei ole saadaval, käivitatakse otsinguprotsess. Aktiveerige uus ühendus välise audioallika kaudu. Seda saab nutitelefonides teha tavaliselt menüüs Bluetooth® seadete all. Raadio ilmub saadaolevate allikate nimekirja nime GPB 18V‑2 C xxxx või GPB 18V‑2 SC xxxx all. Järgige oma audioallika/nutitelefoni kasutusjuhendit.

- Kui olemasolev ühendus audioallikaga Bluetooth® kaudu tahetakse lõpetada ja otsida uut audioallikat (PAIRING), vajutage nuppu Bluetooth® (11) kauem kui 0,5 s. Aktiveerige ühendus nagu ülal kirjeldatud.

Kohe kui ühendus Bluetooth®-i kaudu on loodud, süttib näidik Bluetooth® (a) püsivalt.

GPB 18V‑2 SC: Bluetooth®-i kaudu ühendatud seadme nimi kuvatakse mitmeotstarbelise näidiku (k) ülemisel real. Alumisel real kuvatakse ühendatud seadmest edastatav tekst.

Kui Bluetooth® kaudu ei suudeta ühendust luua, lülitub raadio 19 minuti pärast automaatselt välja.

Bluetooth®-i kaudu ühendatud audioallikat saab juhtida ka raadio kaudu:

- Loo valimiseks ja käivitamiseks vajutage edasisuunas otsingu nuppu (9) või tagasisuunas otsingu nuppu (10) lühidalt nii palju kordi, kuni jõuate soovitud looni. Valitud loo taasesitus algab automaatselt.

- Taasesituse katkestamiseks vajutage vaigistusnuppu (8). Ekraanil kuvatakse pausinäidik (f).

- Taasesituse jätkamiseks vajutage vaigistusnuppu (8) uuesti, muutke helitugevust sisse/välja-nupuga (2) või vajutage edasisuunas otsingu nuppu (9) või tagasisuunas otsingu nuppu (10).

- Loo edasi- või tagasikerimiseks hoidke edasisuunas otsingu nuppu (9) või tagasisuunas otsingu nuppu (10) all, kuni olete jõudnud loos soovitud kohani.

Kui Bluetooth®-i režiimi ajal vajutatakse mõnda programmisalvestusnuppu (5), lülitub raadio saatjale, mis on salvestatud viimati kasutatud raadiorežiimis.

## Taasesitus funktsiooniga Dual Speaker Sound (audioallika Bluetooth® korral)

Kui audioallikat esitatakse Bluetooth®-i kaudu, saab aktiveerida funktsiooni Dual Speaker Sound (DSS). Sealjuures kasutatakse kaht raadiot (GPB 18V‑2 C või GPB 18V‑2 SC) parema ja vasaku kõlarina samaks esituseks.

Funktsiooni Dual Speaker Sound aktiveerimine

- Üks kahest raadiost peab olema audioallikaga Bluetooth®-i kaudu juba ühendatud.
- Raadio valimine parempoolseks kõlariks: valige menüüs <DSS> → <DSSR> (GPB 18V‑2 C) või <Set DSS> → <Right Speaker> (GPB 18V‑2 SC).
- Raadio valimine vasakpoolseks kõlariks: valige menüüs <DSS> → <DSSL> (GPB 18V‑2 C) või <Set DSS> → <Left Speaker> (GPB 18V‑2 SC).
- Lülitage ka teisel raadiol sisse töörežiim Bluetooth®.
- Valige teisel raadiol menüüs vastav teine kõlar.
- Juhtige esitust Bluetooth®-i kaudu nagu tavaliselt.

## Menüüseadistuste muutmine

Menüüfunktsiooni pääsemiseks vajutage vaigistusnuppu (8) (MENU) nii kaua, kuni ekraanil kuvatakse menüüfunktsiooni näidik (e).

Menüüs navigeerimine

- Menüüs kerimine: keerake Source-nuppu (7).
- Menüüseadistuse valimine ja salvestamine: vajutage Source-nuppu (7) (OK).
- Alammenüüsse minemine: vajutage Source-nuppu (7).
- Alammenüüst kõrgema tasandi menüüsse minemine: vajutage lühidalt vaigistusnuppu (8). Pärast kõrgema tasandi menüüsse jõudmist lülitub raadio audiorežiimi tagasi.

Menüü ükskõik milliselt tasandilt lahkumiseks vajutage vaigistusnuppu (8) nii kaua, kuni ekraanil kustub menüüfunktsiooni (e) näidik. Alternatiivina lülitub raadio 10 sekundit pärast viimast nupuvajutust tagasi audiorežiimi.

Kui menüüseadistusi raadio väljalülitamisel enam ei salvestata, vahetage nööppatarei (puhverpatarei) välja.

## Menüüsuvandid (GPB 18V‑2 C)

Menüüvalik sõltub osaliselt raadios aktiveeritud audiorežiimist.

<EQ>
Menüü Heli: kõrgete toonide taset <TR> ja bassi taset <BA> saate seadistada vahemikus −5 kuni +5. Heliseadistused salvestatakse iga audioallika jaoks eraldi.

<TIME>
Menüü Aeg: saate valida 12 tunni <12HR> või 24 tunni <24HR> vormingu ning kellaaega käsitsi seadistada.

<MONO> (audioallika FM/FM2 korral)
Menüü Monovastuvõtt: saate monovastuvõtu sisse <ON> või välja <OFF> lülitada. Monovastuvõttu soovitatakse siis, kui raadio lülitub nõrga saatja korral tihti stereo- ja monovastuvõtu vahel.

<DSS> (audioallika Bluetooth® korral)
Menüü Dual Speaker Sound: saate määrata raadio parempoolseks kõlariks <DSSR>, vasakpoolseks kõlariks <DSSL> või funktsiooni välja lülitada <OFF>.

## Menüüsuvandid (GPB 18V‑2 SC)

Menüüvalik sõltub osaliselt raadios aktiveeritud audiorežiimist.

Menüüdes kuvatakse menüü nimi mitmeotstarbelise näidiku ülemisel real (k), valitav seadistus alumisel real.

<Set EQ>
Menüü Heli: kõrgete toonide taset <Treble> ja bassi taset <Bass> saate seadistada vahemikus −5 kuni +5. Heliseadistused salvestatakse iga audioallika jaoks eraldi.

<Set Time>
Menüü Aeg:

- saate valida 24 tunni <24 Hour Mode> või 12 tunni <12 Hour Mode> vormingu.
- Saate kellaaega käsitsi seadistada menüüs <Set Hour> või <Set Minute>.

- Juhis: kui audioallika DAB/DAB2 korral on valitud raadiosaatja, mis edastab kellaaega, võetakse see kellaaeg automaatselt üle. Käsitsi seadistatud kellaajad uuendatakse.

<Reset All>
Menüü Reset: saate kõik menüüseadistused lähtestada tehasesätetele <Yes> või naasta aktiivsete seadistuste juurde <No>.

<Auto Scan> (audioallika DAB/DAB2 korral)
Menüü Saatja automaatne otsing: saate käivitada automaatse saatjaotsingu.

<Manual Tune> (audioallika DAB/DAB2)
korral menüü käsitsi häälestamine: saate soovitud sageduse seadistada käsitsi.

<Display Type> (audioallika DAB/DAB2 korral)
Menüü Kuva viis: saate valida, millist teksti mitmeotstarbelise näidiku (k) alumisel real kuvatakse:

- raadiosaatjast edastatav infotekst <Dynamic Label>,
- saatja sagedus <Frequency>,
- signaali tugevus <Signal Strength>,
- raadiosaatjast edastatav programmitüüp <Program Type>.

<Display Type> (audioallika FM/FM2 korral)
Menüü Kuva viis: saate valida, millist teksti mitmeotstarbelise näidiku (k) alumisel real kuvatakse:

- raadiosaatjast edastatav infotekst <Radio Text>,
- saatja nimi <Program Service>,
- raadiosaatjast edastatav programmitüüp <Program Type>.

<Set FM Mono> (audioallika FM/FM2 korral)
Menüü Monovastuvõtt: saate monovastuvõtu sisse <On> või välja <Off> lülitada. Monovastuvõttu soovitatakse siis, kui raadio lülitub nõrga saatja korral tihti stereo- ja monovastuvõtu vahel.

<Set DSS> (audioallika Bluetooth® korral)
Menüü Dual Speaker Sound: saate määrata raadio parempoolseks kõlariks <Right Speaker>, vasakpoolseks kõlariks <Left Speaker> või funktsiooni välja lülitada <OFF>.