# Prehrávanie zvuku

## Zapnutie/vypnutie

Rádio zapnete stlačením gombíka zapnutia/vypnutia (2). Aktivuje sa displej (1) a prehráva sa audio zdroj nastavený pri poslednom vypnutí rádia.

Pri každom stlačení tlačidla sa displej (1) na niekoľko sekúnd rozsvieti.

Rádio vypnete opätovným stlačením gombíka zapnutia/vypnutia (2). Aktuálne nastavenie audio zdroja sa uloží do pamäte.

## Nastavenie hlasitosti

Po zapnutí rádia je vždy nastavená nízka hlasitosť.

Na zvýšenie hlasitosti otáčajte gombík zapnutia/vypnutia (2) v smere pohybu hodinových ručičiek, na zníženie hlasitosti proti smeru pohybu hodinových ručičiek.

Nastavenie hlasitosti <VL> alebo <Volume> sa na niekoľko sekúnd zobrazí pomocou hodnoty od 0 do 30 na displeji. Pred nastavením alebo zmenou rozhlasovej stanice nastavte hlasitosť na nízku hodnotu. Pred spustením externého audio zdroja na strednú hodnotu.

Ak chcete vypnúť zvuk, môžete krátko stlačiť tlačidlo vypnutia zvuku (8). Na opätovné zapnutie zvuku buď znova krátko stlačte tlačidlo vypnutia zvuku alebo otočte gombík zapnutia/vypnutia (2) v smere pohybu hodinových ručičiek.

Hlasitosť možno kedykoľvek zmeniť. Ak je aktivovaná funkcia menu, zobrazenie sa po niekoľkých sekundách po zmene hlasitosti vráti na menu.

Rádio sa po 19 min. automaticky vypne, ak v tom čase:

- nastavíte hlasitosť na rádiu na 0,
- vypnete na rádiu zvuk alebo
- nastavíte hlasitosť na prehrávanom zariadení (napr. smartfóne) na 0.

## Výber audio zdroja

Pri výbere audio zdroja stláčajte gombík zdroja (7) dovtedy, kým sa na displeji nezobrazí požadovaný interný alebo externý audio zdroj:

- DAB/DAB2: digitálne rádio cez DAB+ (GPB 18V‑2 SC),
- FM/FM2: analógové rádio cez VKV,
- AUX: externý audio zdroj (napr. smartfón) cez 3,5 mm zásuvku AUX IN (24) v prípojnej priehradke (15),
- : externý audio zdroj (napr. smartfón) pomocou spojenia cez Bluetooth®.

Aktuálny audio zdroj možno zistiť na indikácii audio zdroja (b) alebo indikácii Bluetooth® (a).

Audio zdroje DAB a DAB2 (GPB 18V‑2 SC) a tiež FM a FM2 sa vo svojej funkčnosti nelíšia, ponúkajú iba doplnkové miesta programovej pamäte.

## Nastavenie/uloženie rozhlasovej stanice DAB+ (GPB 18V‑2 SC)

Pri výbere audio zdroja rozhlasovej stanice DAB+ opakovane stláčajte gombík zdroja (7) dovtedy, kým sa na indikácii audio zdroja (b) nezobrazí DAB alebo DAB2.

Po krátkej inicializácii sa prehráva naposledy nastavená rozhlasová stanica.

Názov stanice sa zobrazuje v hornom riadku multifunkčnej indikácie (k). Zobrazovanie doplnkovej informácie na spodnom riadku multifunkčnej indikácie možno nastaviť vo funkcii menu.

- Na zmenu stanice otáčajte gombík zdroja (7), kým sa na displeji nezobrazí požadovaná stanica. Stlačte gombík zdroja (7), aby ste potvrdili výber. Rádio prepne na zvolenú stanicu.
  Prípadne môžete pri zmene stanice stlačiť tlačidlo hľadania smerom dole (10) alebo tlačidlo hľadania smerom hore (9). Rádio prepne na nasledujúcu dostupnú stanicu (v abecednom poradí zostupne alebo vzostupne).

- Na uloženie nastavenej stanice stláčajte tlačidlo programovej pamäte (5) želaného pamäťového miesta tak dlho, kým sa číslo pamäťového miesta nezobrazí na indikácii pamäťového miesta (c).
  Ak sú 4 pamäťové miesta audio zdroja DAB obsadené, prepnite stlačením gombíka zdroja (7) na audio zdroj DAB2, v ktorom sú k dispozícii ďalšie 4 pamäťové miesta. Nezabudnite, že po zmene musíte znova nastaviť želanú stanicu, aby ste ju mohli uložiť.

- Na prehrávanie uloženej stanice krátko stlačte niektoré z tlačidiel programovej pamäte (5). Číslo pamäťového miesta sa zobrazí na indikácii pamäťového miesta (c). Prípadne stláčaním gombíka zdroja (7) prepínajte medzi audio zdrojmi DAB a DAB2, aby ste sa dostali na všetky uložené stanice.

Upozornenie: Pri slabom rozhlasovom signáli sa zobrazí <Weak Signal> na multifunkčnej indikácii (k). V takom prípade môžete ručne spustiť automatické vyhľadávanie stanice DAB+.
Vyberte pritom buď <Auto Scan> v menu alebo stlačte súčasne tlačidlo hľadania smerom dole (10) a tlačidlo hľadania smerom hore (9). Po ukončení automatického vyhľadávania stanice sa uložia 4 stanice na programových pamäťových miestach 1 až 4. Pritom sa prepíšu už uložené stanice.

Ak nemožno nájsť žiadnu rozhlasovú stanicu DAB+, na multifunkčnej indikácii (k) sa zobrazí <No DAB Station – Please Auto Scan>.

## Nastavenie/uloženie rozhlasovej stanice VKV

Pri výbere audio zdroja rozhlasovej stanice VKV opakovane stláčajte gombík zdroja (7) dovtedy, kým sa na indikácii audio zdroja (b) nezobrazí FM alebo FM2.

GPB 18V‑2 C: Frekvencia aktuálne prehrávanej stanice sa zobrazuje na indikácii rádiofrekvencie (d).

GPB 18V‑2 SC: Frekvencia aktuálne prehrávanej stanice sa zobrazuje v hornom riadku multifunkčnej indikácie (k). Zobrazovanie doplnkovej informácie na spodnom riadku multifunkčnej indikácie možno nastaviť vo funkcii menu.

Pri dostatočne silnom príjme vhodného signálu prepne rádio automaticky na stereo príjem, na displeji sa zobrazí indikácia stereo príjmu (h). Vo funkcii menu môžete prepnúť druh príjmu na mono.

- Na nastavenie konkrétnej stanice otáčajte gombík zdroja (7) (TUNE), kým sa na displeji nezobrazí požadovaná frekvencia alebo požadovaná stanica.
- Na vyhľadanie nasledujúcej stanice s veľmi silným signálom krátko stlačte tlačidlo hľadania smerom dole (10) alebo tlačidlo hľadania smerom hore (9). Nasledujúca nájdená stanica sa zobrazí na displeji a bude sa prehrávať.
- Na vyhľadanie všetkých staníc s veľmi silným signálom stlačte tlačidlo hľadania smerom dole (10) alebo tlačidlo hľadania smerom hore (9) na dlhšie ako pol sekundy. Každá nájdená stanica sa prehráva počas 5 s, potom sa pokračuje v hľadaní až do konca frekvenčného pásma. Ak chcete hľadanie staníc prerušiť, krátko stlačte tlačidlo hľadania smerom dole (10) alebo tlačidlo hľadania smerom hore (9).
- Na uloženie nastavenej stanice stláčajte tlačidlo programovej pamäte (5) želaného pamäťového miesta tak dlho, kým sa číslo pamäťového miesta nezobrazí na indikácii pamäťového miesta (c).
  Ak sú 4 pamäťové miesta audio zdroja FM obsadené, prepnite stlačením gombíka zdroja (7) na audio zdroj FM2, v ktorom sú k dispozícii 4 ďalšie pamäťové miesta. Nezabudnite, že po zmene musíte znova nastaviť želanú stanicu, aby ste ju mohli uložiť.
- Na automatické vyhľadávanie a uloženie najsilnejšej stanice (AUTOSTORE) súčasne stlačte tlačidlo hľadania smerom dole (10) a tlačidlo hľadania smerom hore (9). Rádio skontroluje všetky prijímateľné stanice a uloží 4 stanice s najlepším príjmom na miesta programovej pamäte 1 až 4. Nezabudnite, že sa pritom prepíšu už prípadne uložené stanice.
  Po ukončení hľadania sa prehráva stanica uložená na mieste programovej pamäte 1.
- Na prehrávanie uloženej stanice krátko stlačte niektoré z tlačidiel programovej pamäte (5). Číslo pamäťového miesta sa zobrazí na indikácii pamäťového miesta (c). Prípadne stláčaním gombíka zdroja (7) prepínajte medzi audio zdrojmi FM a FM2, aby ste sa dostali na všetky uložené stanice.

## Nastavenie prútovej antény

Rádio sa dodáva s namontovanou prútovou anténou (6). Pri prevádzke rádia na VKV otočte prútovú anténu v smere, ktorý umožňuje najlepší príjem.

Ak nie je možný žiadny dostatočný príjem, postavte rádio na miesto s lepším príjmom.

Upozornenie: Pri prevádzke rádia v bezprostrednom okolí rádiových zariadení, vysielačiek alebo iných elektronických zariadení môže dochádzať k zhoršeniu rádiového príjmu.

## Pripojenie externých audio zdrojov pomocou AUX

Otvorte ochranný kryt prípojnej priehradky (15) a zasuňte 3,5 mm zástrčku AUX kábla (25) do zásuvky AUX IN (24). Pripojte AUX kábel na vhodný audio zdroj.

Na prehrávanie AUX audio zdroja opakovane stláčajte gombík zdroja (7) dovtedy, kým sa na indikácii audio zdroja (b) nezobrazí AUX.

Kvôli ochrane pred znečistením ochranný kryt prípojnej priehradky (15) opäť zatvorte, keď odoberiete zástrčku AUX kábla.

Ak počas prevádzky AUX stlačíte niektoré z tlačidiel programovej pamäte (5), prepne rádio na stanicu, ktorá je uložená v naposledy používanom režime rádia.

## Prehrávanie/ovládanie externých audio zdrojov pomocou Bluetooth®

Ak chcete prehrávať audio zdroj (napr. smartfón) cez Bluetooth®, opakovane stláčajte buď gombík zdroja (7) dovtedy, kým sa na displeji nezobrazí indikácia Bluetooth® (a), alebo nezávisle od aktuálneho audio zdroja krátko stlačte tlačidlo Bluetooth® (11).

Počas vytvárania spojenia alebo vyhľadávania spojenia bliká indikácia Bluetooth® (a).

GPB 18V‑2 SC: Na multifunkčnej indikácii (k) sa zobrazí <Pairing>.

- Ak už bolo rádio spojené s nejakým externým audio zdrojom cez Bluetooth® a tento audio zdroj je dostupný, automaticky sa vytvorí spojenie s týmto audio zdrojom.

- Ak nie je k dispozícii žiadny uložený audio zdroj, spustí sa vyhľadávanie. Aktivujte nové spojenie s externým audio zdrojom. Pri smartfónoch je to možné hlavne v rámci nastavení v menu Bluetooth®. Rádio sa zobrazí ako dostupný zdroj pod názvom GPB 18V‑2 C xxxx alebo GPB 18V‑2 SC xxxx. Dodržujte pritom návod na obsluhu vášho audio zdroja/smartfónu.

- Ak chcete ukončiť existujúce spojenie s nejakým audio zdrojom cez Bluetooth® a chcete hľadať nový audio zdroj (PAIRING), stlačte tlačidlo Bluetooth® (11) na dlhšie ako 0,5 s. Aktivujte spojenie podľa vyššie uvedeného postupu.

Len čo je nejaký audio zdroj pripojený cez Bluetooth®, indikácia Bluetooth® (a) trvalo svieti.

GPB 18V‑2 SC: Názov zariadenia pripojeného cez Bluetooth® sa zobrazuje v hornom riadku multifunkčnej indikácie (k). V spodnom riadku sa zobrazuje text poskytnutý pripojeným zariadením.

Ak nie je možné vytvoriť žiadne spojenie cez Bluetooth®, rádio sa po 19 min. automaticky vypne.

Audio zdroje pripojené cez Bluetooth® môžete ovládať aj pomocou rádia:

- Na výber a spustenie skladby opakovane krátko stláčajte tlačidlo hľadania smerom hore (9) alebo tlačidlo hľadania smerom dole (10) dovtedy, kým nenájdete požadovanú skladbu. Prehrávanie zvolenej skladby sa spustí automaticky.

- Na prerušenie prehrávania stlačte tlačidlo vypnutia zvuku (8). Na displeji sa zobrazí indikácia pozastavenia (f).

- Ak chcete v prehrávaní pokračovať, znova stlačte tlačidlo vypnutia zvuku (8), zmeňte hlasitosť pomocou gombíka zapnutia/vypnutia (2) alebo stlačte tlačidlo hľadania smerom hore (9) alebo tlačidlo hľadania smerom dole (10).

- Na posun dopredu alebo posun dozadu v rámci skladby držte tlačidlo hľadania smerom hore (9) alebo tlačidlo hľadania smerom dole (10) stlačené, kým nedosiahnete želané miesto v skladbe.

Ak počas prevádzky cez Bluetooth® stlačíte niektoré z tlačidiel programovej pamäte (5), prepne rádio na stanicu, ktorá je uložená v naposledy používanom režime rádia.

## Prehrávanie v Dual Speaker Sound (pri audio zdroji Bluetooth®)

Ak sa prehráva audio zdroj cez Bluetooth®, môžete aktivovať funkciu Dual Speaker Sound (DSS). Pritom slúžia 2 rádiá (buď GPB 18V‑2 C alebo GPB 18V‑2 SC) ako pravý a ľavý reproduktor pre rovnaké prehrávanie.

Aktivácia funkcie Dual Speaker Sound:

- Jedno z oboch rádií musí byť už spojené pomocou Bluetooth® s audio zdrojom.
- Výber rádia ako pravého reproduktora: Vyberte v menu <DSS> → <DSSR> (GPB 18V‑2 C) alebo <Set DSS> → <Right Speaker> (GPB 18V‑2 SC).
- Výber rádia ako ľavého reproduktora: Vyberte v menu <DSS> → <DSSL> (GPB 18V‑2 C) alebo <Set DSS> → <Left Speaker> (GPB 18V‑2 SC).
- Zapnite na 2. rádiu takisto pracovný režim Bluetooth®.
- Zvoľte na 2. rádiu v menu druhý reproduktor.
- Ovládajte prehrávanie cez Bluetooth® ako obvykle.

## Zmena nastavení menu

K funkcii menu sa dostanete stláčaním tlačidla vypnutia zvuku (8) (MENU) tak dlho, kým sa na displeji nezobrazí indikácia funkcie menu (e).

Navigovanie v menu:

- Posúvanie menu: Otáčajte gombík zdroja (7).
- Výber a uloženie nastavenia menu: Stlačte gombík zdroja (7) (OK).
- Prepnutie do rozšíreného menu: Stlačte gombík zdroja (7).
- Prepnutie z rozšíreného menu naspäť na vyššie menu: Krátko stlačte tlačidlo vypnutia zvuku (8). Po dosiahnutí najvyššej úrovne menu sa rádio vráti do režimu audio.

Ak chcete opustiť funkciu menu na ľubovoľnej úrovni a vrátiť sa do režimu audio, stláčajte tlačidlo vypnutia zvuku (8) tak dlho, kým z displeja nezmizne indikácia funkcie menu (e). Prípadne rádio automaticky prepne na režim audio po 10 s po poslednom stlačení tlačidla.

Ak sa nastavenia menu pri vypnutí rádia už neukladajú, vymeňte gombíkovú batériu (záložná batéria).

## Možnosti menu (GPB 18V‑2 C)

Výber menu čiastočne závisí od audio režimu, v ktorom sa rádio nachádza.

<EQ>
Menu zvuku: Môžete nastaviť úroveň výšok <TR> a úroveň basov <BA> v rozsahu od −5 do +5. Nastavenia zvuku sa ukladajú samostatne pre každý audio zdroj.

<TIME>
Menu času: Môžete zvoliť medzi 12-hodinovým formátom času <12HR> a 24-hodinovým formátom času <24HR> a ručne nastaviť čas.

<MONO> (pri audio zdroji FM/FM2)
Menu mono príjmu: Môžete zapnúť <ON> alebo vypnúť <OFF> mono príjem. Mono príjem sa odporúča, keď rádio pri slabom signáli stanice často prepína medzi stereo a mono príjmom.

<DSS> (pri audio zdroji Bluetooth®)
Menu Dual Speaker Sound: Môžete nastaviť rádio ako pravý reproduktor <DSSR>, ako ľavý reproduktor <DSSL> alebo môžete funkciu vypnúť <OFF>.

## Možnosti menu (GPB 18V‑2 SC)

Výber menu čiastočne závisí od audio režimu, v ktorom sa rádio nachádza.

V rámci menu sa v hornom riadku multifunkčnej indikácie (k) vždy zobrazuje názov menu, nastavenie, ktoré možno vybrať v spodnom riadku.

<Set EQ>
Menu zvuku: Môžete nastaviť úroveň výšok <Treble> a úroveň basov <Bass> v rozsahu od −5 do +5. Nastavenia zvuku sa ukladajú samostatne pre každý audio zdroj.

<Set Time>
Menu času:

- Môžete zvoliť medzi 24-hodinovým formátom času <24 Hour Mode> a 12-hodinovým formátom času <12 Hour Mode>.
- Pomocou <Set Hour> alebo <Set Minute> môžete ručne nastaviť čas.

- Upozornenie: Ak je na audio zdroji DAB/DAB2 zvolená rozhlasová stanica, ktorá poskytuje čas, tento čas sa automaticky preberie. Ručné nastavenia času sa prepíšu.

<Reset All>
Menu Reset: Môžete obnoviť všetky nastavenia menu na výrobné nastavenia <Yes> alebo sa vrátiť na aktuálne nastavenia <No>.

<Auto Scan> (pri audio zdroji DAB/DAB2)
Menu automatického vyhľadávania stanice: Môžete spustiť automatické vyhľadávanie stanice.

<Manual Tune> (pri audio zdroji DAB/DAB2)
Menu ručného nastavenia: Môžete ručne nastaviť požadovanú frekvenciu.

<Display Type> (pri audio zdroji DAB/DAB2)
Menu typu zobrazenia: Môžete zvoliť, aký text sa zobrazuje v spodnom riadku multifunkčnej indikácie (k):

- informačný text vysielaný rozhlasovou stanicou <Dynamic Label>,
- frekvencia stanice <Frequency>,
- sila signálu <Signal Strength>,
- typ programu vysielaný rozhlasovou stanicou <Program Type>.

<Display Type> (pri audio zdroji FM/FM2)
Menu typu zobrazenia: Môžete zvoliť, aký text sa zobrazuje v spodnom riadku multifunkčnej indikácie (k):

- informačný text vysielaný rozhlasovou stanicou <Radio Text>,
- názov stanice <Program Service>,
- typ programu vysielaný rozhlasovou stanicou <Program Type>.

<Set FM Mono> (pri audio zdroji FM/FM2)
Menu mono príjmu: Môžete zapnúť <On> alebo vypnúť <Off> mono príjem. Mono príjem sa odporúča, keď rádio pri slabom signáli stanice často prepína medzi stereo a mono príjmom.

<Set DSS> (pri audio zdroji Bluetooth®)
Menu Dual Speaker Sound: Môžete nastaviť rádio ako pravý reproduktor <Right Speaker>, ako ľavý reproduktor <Left Speaker> alebo môžete funkciu vypnúť <OFF>.